Broj: 711-I-2172-P-549-22/23-06-12

Zagreb, 12. listopada 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), **u predmetu obveznice Renate Klepac, upraviteljice Puntarske zaklade za starije i nemoćne osobe do 24. veljače 2023., OIB: ……………,** na 27. sjednici održanoj 12. listopada 2023., donosi sljedeću

 **ODLUKU**

1. **Propustom da po pisanom pozivu Povjerenstva, u danom roku, koji je protekao 1. listopada 2022., podnese pravilno i potpuno ispunjeni važeći obrazac imovinske kartice obveznika povodom stupanja na dužnost 25. prosinca 2021. sa stanjem na dan 19. veljače 2022., obveznica Renate Klepac, upraviteljica Puntarske zaklade za starije i nemoćne osobe do 24. veljače 2023., počinila je povredu članka 10. stavka 2. ZSSI-a.**
2. **Za povredu iz točke I. ove izreke obveznici Renati Klepac izriče se opomena.**

Obrazloženje

Povjerenstvo je u postupku prethodne (administrativne) provjere za propust podnošenja imovinske kartice u propisanom roku za obveznicu Renatu Klepac, upraviteljicu Puntarske zaklade za starije i nemoćne osobe, utvrdilo da navedena obveznica nije sukladno članku 10. stavku 2. ZSSI-a podnijela imovinsku karticu.

Povjerenstvo je temeljem članka 14. stavka 2. ZSSI-a zaključkom Broj: 711-I-1659-IK-2358/22-01-16 od 29. kolovoza 2022. pozvalo obveznicu da u roku od 15 dana od dana primitka toga zaključka ispuni obvezu podnošenja pravilno i potpuno ispunjenog važećeg obrasca imovinske kartice obveznika povodom stupanja na dužnost 25. prosinca 2021. sa stanjem na dan 19. veljače 2022., sukladno uputi iz obrazloženja toga zaključka.

Obveznica je navedeni zaključak, prema priloženoj dostavnici, zaprimila 15. rujna 2022. te u utvrđenom roku nije podnijela imovinsku karticu.

U tijeku postupka izvršen je uvid u zaključak Povjerenstva Broj: 711-I-1659-IK-2358/22-01-16 od 29. kolovoza 2022. s preslikom dostavnice, službenu bilješku od 6. prosinca 2022., Registar obveznika, Registar imovinskih kartica i očitovanje obveznice od 27. srpnja 2023.

Povjerenstvo je 6. lipnja 2023. u odnosu na obveznicu Renatu Klepac, upraviteljicu Puntarske zaklade za starije i nemoćne osobe do 24. veljače 2023. odlučilo da postoje pretpostavke za pokretanje postupka vezano za moguću povredu odredbe članka 10. stavka 2. ZSSI-a kojom je propisano da su obveznici dužni podnijeti imovinsku karticu u roku od 30 dana od dana stupanja na dužnost i odredbe članka 59. stavka 2. ZSSI-a, kojom je propisano da su osobe iz članka 3. toga Zakona, koje su prvi put postale obveznici podnošenja imovinske kartice stupanjem na snagu toga Zakona, dužne podnijeti imovinske kartice u roku od 30 dana od dana donošenja pravilnika iz stavka 1. toga članka.

Sukladno odredbi članka 42. stavka 1. ZSSI-a, a u svezi s člankom 14. stavkom 4. ZSSI-a, Povjerenstvo je obveznicu dopisom od 6. lipnja 2023. Broj: 711-I-1169-P-549-22/23-02-12 obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznice zatražilo očitovanje.

Obveznica se na istu obavijest očitovala dopisom koji je u Povjerenstvu zaprimljen 27. srpnja 2023. u kojem je navela kako je 2010. godine postavljena kao upraviteljica Puntarske zadruge za starije i nemoćne osobe.

Navedenu zakladu osnovala je Općina Punat još 2008. godine, međutim navedena pravna osoba od osnutka pa do danas nije obavljala nikakve radnje niti poslove te se radi o potpuno neaktivnom subjektu koji ni na koji način ne sudjeluje u pravnom prometu, dodaje.

Obzirom na navedeno, imenovanje nje kao upraviteljice bilo je isključivo formalnog karaktera te nikada nije poduzimala nikakve radnje na navedenoj funkciji, čak štoviše, dok nije zaprimila prvu obavijest Povjerenstva, potpuno je smetnula s uma da je uopće imenovana na navedenu funkciju, navodi obveznica.

Upravo stoga je 24. veljače 2023. podnijela ostavku na navedenu funkciju upraviteljice i o tome obavijestila osnivača zaklade, te u privitku dostavlja presliku navedene ostavke. Dodatno napominje kako ima saznanja i da je osnivač iste (Općina Punat) pokrenuo određene radnje radi prestanka navedene zaklade.

Ispričava se što je svojim (ne)postupanjem povrijedila pojedine zakonske odredbe te predlaže da Povjerenstvo, uvažavajući prethodno navedene činjenice, obustavi pokrenuti postupak, a pogotovo uzimajući u obzir da je podnijela ostavku na navedenu funkciju, slijedom čega više nije obveznica navedenog Zakona, kao i na odsustvo ikakvih štetnih posljedica.

Podredno predlaže da Povjerenstvo u slučaju utvrđivanja počinjenja kakve povrede sukladno odredbi članka 49. Zakona o sprječavanju sukoba interesa izrekne opomenu s obzirom da smatra da se radi o lakom obliku kršenja odredbi navedenog Zakona.

Uvidom u dopis od 24. veljače 2023. Povjerenstvo je utvrdilo da je obveznica navedenog datuma podnijela neopozivu ostavku na mjesto upraviteljice Puntarske zaklade za starije.

Uvidom u Službene novine Primorsko-goranske županije, broj 26 od 24. srpnja 2023. utvrđeno je da je Općina Punat donijela Odluku o prestanku Puntarske zaklade za starije i nemoćne osobe.

Povjerenstvo je uvidom u Registar obveznika koji ustrojava, utvrdilo da je Renata Klepac od 25. prosinca 2021. postala obveznica sukladno članku 3. stavku 1. točki 44. ZSSI-a, s obzirom da je obnašala dužnost upraviteljica Puntarske zaklade za starije i nemoćne osobe, koju dužnost je obnašala do 24. veljače 2023.

Pravilnik o imovinskoj kartici obveznika Zakona o sprječavanju sukoba interesa („Narodne novine“, broj 8/22.) stupio je na snagu 20. siječnja 2022. pa je stoga zadnji dan roka u kojem bi novi obveznici trebali podnijeti karticu bio 19. veljače 2022.

S obzirom na jako veliki broj osoba koje su postale obveznicima Zakona stupanjem ZSSI-a na snagu, otvaranje korisničkih računa novih obveznika dovršeno je 19. travnja 2022. pa je podnošenje imovinskih kartica tehnički omogućeno ovim novim obveznicima od toga dana nadalje te je Povjerenstvo iznimno obveznicima koji su stupanjem na snagu ZSSI-a prvi put postali obveznici podnošenja imovinskih kartica omogućilo da istu podnesu zaključno do 19. svibnja 2022.

Uvidom u Registar imovinskih kartica Povjerenstvo je utvrdilo da je obveznica Renata Klepac imovinsku karticu povodom stupanja na dužnost Povjerenstvu podnijela 9. prosinca 2022.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 2. ZSSI-a propisano je da su obveznici dužni podnijeti imovinsku karticu u roku od 30 dana od dana stupanja na dužnost.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti.

Prijelaznim i završnim odredbama ZSSI-a u članku 59. stavku 2. propisano je da su osobe iz članka 3. toga Zakona koje su prvi put postale obveznici podnošenja imovinske kartice stupanjem na snagu toga Zakona dužne podnijeti imovinske kartice u roku od 30 dana od dana donošenja pravilnika iz stavka 1. toga članka.

Člankom 22. stavkom 1. ZSSI-a propisano je da obveze koje za obveznika proizlaze iz članaka 7., 10., 11., 12. i 20. toga Zakona počinju na dan stupanja na dužnost i traju 12 mjeseci od dana prestanka obnašanja dužnosti.

Nastavno na sve ranije navedeno, Povjerenstvo je utvrdilo da je obveznica propustila po pisanom pozivu Povjerenstva, u danom roku, podnijeti pravilno i potpuno ispunjeni važeći obrazac imovinske kartice obveznika povodom stupanja na dužnost 25. prosinca 2021. sa stanjem na dan 19. veljače 2022., slijedom čega je počinila povredu članka 10. stavka 2. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir okolnosti konkretnog slučaja, tj. kratko vrijeme prilagodbe od stupanja na snagu ZSSI-a, kao i činjenicu da je obveznica podnijela imovinsku karticu povodom stupanja na predmetnu dužnost te da je prestala obnašati dužnost, Povjerenstvo je utvrdilo primjerenim obveznici za povredu odredbe članka 10. stavka 2. i članka 59. stavka 2. ZSSI-a izreći sankciju iz članka 49. ZSSI-a, opomenu.

Sukladno svemu navedenom, Povjerenstvo je donijelo odluku kao u točkama I. i II. izreke ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Renata Klepac, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana